M. Gibalová, poslankyňa: (2008-05-22):
Vážená pani ministerka, vzhľadom na to, že novela zákona bola schválená koncom roka s účinnosťou od 1. 1. 2008, vaša odpoveď v ods. 2 odpovede, citujem: „Obdobie, na ktoré sa vzťahuje možnosť odpustenia povinnosti zaplatiť penále, nebolo rozšírené aj na rok 2007 z dôvodu, že v tomto prípade bolo možné reálne predpokladať negatívny vplyv na platobnú disciplínu povinných subjektov s ohľadom na legislatívny proces novely zákona o sociálnom poistení. Z tohto dôvodu je preto problematické kvantifikovať aj akýkoľvek dopad z odpustenia povinnosti zaplatiť penále viažuce sa k dlžnému poistnému a dlžným príspevkom na starobné dôchodkové sporenie do konca novembra 2007.“ Práve preto, že táto novela zákona mala v danom bode účinnosť od 1. 1. 2008, sa mi javí vaša odpoveď v tomto odseku ako zavádzajúca. Ak by sa bol zákon prijal začiatkom roku 2007, dalo by sa s vašou odpoveďou súhlasiť. Predsa platobná disciplína, resp. nedisciplína sa prejavila už v závere roka a teda dá sa kvantifikovať aj dopad z odpustenia povinnosti zaplatiť penále viažuce sa k dlžnému poisteniu a k dlžným príspevkom. Teda, ak by som to mala zhrnúť, tak chybne naformulovaným ustanovením § 293 AP zákona Sociálna poisťovňa podľa môjho názoru prišla o značnú časť prostriedkov. Dlžníci poistného a dlžných príspevkov na starobné dôchodkové sporenie za obdobie pred 1. januárom 2007 mali povinnosť zaplatiť tieto príspevky do 31. 1. 2008 na to, aby sa im penále odpustilo. Pohľadávky podľa formulácie zákona sa netýkajú platieb za rok 2007. Toto je dôkaz, že naozaj je v tom chaos a že bol tento paragraf chybne naformulovaný, aj teda chybne prijatý v Národnej rade, a preto táto odpoveď najmä v tom druhom odseku je z môjho pohľadu vecne aj politicky nepravdivá a je dôkazom toho, že buď nechcete priznať zámernú alebo nezámernú chybu, ktorá sa stala naformulovaním tohto paragrafu. Ďakujem pekne. Teraz by som chcela reagovať na odpoveď na interpeláciu určenú pre pána ministra financií vo veci poskytovania dotácií pre zariadenia sociálnych služieb pre obce a mestá z kapitoly Všeobecná pokladničná správa, ktorá je (odpoveď) uvedená v tlači 592 pod bodom č. 22. Vážený pán minister, prítomný, ďakujem za odpoveď na interpeláciu. V nadväznosti na vašu odpoveď zo dňa 2. mája, ale aj odpoveď na podobnú interpeláciu z mája roku 2007 musím len konštatovať, že takto poskytované prostriedky sú v rozpore s princípom decentralizácie a vytvárajú priestor pre nerovnaké postavenie ostatných zariadení poskytujúcich sociálnu pomoc a to nielen v interakcii na zariadenia neverejné, teda neverejní poskytovatelia, ale musím objektívne povedať, že aj v interakcii na zariadenia, ktoré sú v zriaďovateľskej pôsobnosti VÚC, na čo som už upozornila aj pri schvaľovaní štátneho rozpočtu. Všetky dôvody takéhoto riešenia pominuli. Oni boli naozaj opodstatnené v čase, keď sa pripravovala a realizovala reforma sociálnych služieb a pripúšťam, že v tom čase by naozaj tak v intenciách, ako mi odpovedala aj pani ministerka, aj vy, pán minister, nemali možno rovnaké postavenie alebo rovnakú štartovaciu dráhu tieto zariadenia, ale tieto dôvody už naozaj pominuli. Uvedené zariadenia sú v zriaďovateľskej pôsobnosti obcí a miest, ktoré boli zákonom č. 416 oddelimitované z orgánov správy do samosprávnych pôsobností obcí a miest a vlastne tieto dotácie sa stále poskytujú na základe odporúčania ministerstva práce. Je to voči tým ostatným, znova zdôrazňujem, poskytovateľom, či už neverejným, alebo poskytovateľom v zriaďovateľskej pôsobnosti VÚC-iek podľa môjho názoru diskriminačné a teda potom už aj voči konkrétnym klientom týchto zariadení. Moja ďalšia a posledná reakcia bude na odpoveď na interpeláciu určenú ministrovi výstavby Slovenskej republiky pánu Januškovi vo veci čerpania finančných prostriedkov zo štrukturálnych fondov EÚ uvedenú v tlači 592 pod bodom č. 24. Aj keď tu pán minister nie je prítomný, ale má tu menovaného zastupujúceho ministra, chcela by som najprv vysloviť jednu veľmi vážnu a dôraznú výhradu k forme vašej odpovede, pán minister, ktorá sa týka štátnej kultúry. Je jasné a prijateľné pre mňa, že odpovede na interpelácie vám pripravujú vaši ministerskí úradníci, ja som však interpelovala vás a nie pána generálneho riaditeľa Agentúry na podporu regionálneho rozvoja, ktorý dokonca vo svojom mene píše odpoveď na interpeláciu. A to by ani nebolo všetko, ale pán generálny riaditeľ Ing. Igor Štefanov dokonca dal podpísať v zastúpení ďalšiemu úradníkovi túto odpoveď. Rokovací poriadok v § 130 hovorí, že interpelovaný je povinný písomne odpovedať na interpeláciu do 30 dní interpelujúcemu a predsedovi Národnej rady. Je možnosť interpelovať určitú interpeláciu aj iným ako ministrom, ale ja som svoju interpeláciu smerovala, dala som ju, podala na pána ministra Januška a verím, že toto sa už nestane. K obsahu vašej odpovede, pán minister. Rovnako ako v prvej odpovedi na moju interpeláciu zahmlievate situáciu okolo čerpania finančných prostriedkov zo štrukturálnych fondov pre súkromné školy, vrátane cirkevných. Vyslovene sa vyvliekate zo zodpovednosti a vaša odpoveď opäť budí dojem, že klamete buď vy alebo minister financií, ktorý mi na interpeláciu v tejto veci tiež odpovedal. Opätovne uvádzate, že ministerstvo financií nevydalo jednoznačné stanovisko k vyjadreniam ministerstva financií ako gestora problematiky pomoci. Vo svojej odpovedi uvádzate, že sa opakovane dožadujete o vyjadrenie, o záväzné stanovisko k potrebe vypracovania schém štátnej pomoci a že vyjadrenia ministerstva financií ako gestora problematiky štátnej pomoci sú údajne nejednoznačné a nie je možné ich považovať za usmernenie v prípade čerpania pomoci v oblasti vzdelávania a sociálnej pomoci. Ale predsa ministerstvo financií ešte v októbri roku 2006 informovalo ministerstvo výstavby, že na základe predložených informácií nemôže predložiť záväzné stanovisko či opatrenia vo forme rekonštrukcie rozširovania modernizácie a pri vybraných opatreniach budovania a opráv budú spadať pod pravidlá štátnej pomoci a následne pod schému štátnej pomoci, či áno, alebo nie. Toto stanovisko ministerstvo financií vydalo v októbri 2006 a uviedlo zároveň vo svojom stanovisku, že hodnotenie je potrebné vykonať v súlade so základným cieľom a smerovaním poskytovania pomoci z hľadiska podpory hospodárskej činnosti oprávnených subjektov alebo subjektov verejnoprospešného charakteru. K návrhu schémy podpory infraštruktúry vzdelávania ministerstvo financií riadiacemu orgánu uviedlo, že z pohľadu uplatňovania pravidiel štátnej pomoci by mohlo ísť o pomoc poskytovanú na rozvoj infraštruktúry, najmä pomoc pre školy, školské zariadenia, ktorá nie je poskytovaná na podnikanie, ale v súvislosti s ním, alebo teda v súvislosti s ním, ale len na vytváranie infraštruktúry pre poskytovanie služieb v oblasti vzdelávania sleduje verejný záujem a teda nie je poskytovaná na hospodárske činnosti, podčiarkujem, ktorá sleduje verejný záujem. Za poskytovanie štátnej pomoci a minimálnej pomoci je však zodpovedný jej poskytovateľ ministerstvo výstavby, teda je na jeho rozhodnutí, aký postup pri poskytovaní finančných prostriedkov zvolí na základe vlastnej analýzy. Vy mi píšete, že nemáte jasné usmernenie, akoby neexistovali analýzy. Na systéme finančného riadenia sa podľa mojich zisťovaní nič nezmenilo v zmysle oprávnenosti prijímateľov. Ministerstvo financií vydalo jasné stanovisko, mám to potvrdené aj od pána ministra v odpovedi, ktorú mám na interpeláciu, existuje analýza. Čiže, pán minister, nemôžem byť spokojná s vašou odpoveďou a prosím, aby Národná rada to zobrala na vedomie, pretože jednoducho táto vaša odpoveď už opakovane je dôkazom toho, že rozhodnutie, že vylúčite tieto zariadenia z financovania z fondov, je čisto vaším rozhodnutím, prehadzujete zodpovednosť na ministerstvo financií a v tejto odpovedi sa samo ministerstvo financií a vy, pán minister, usvedčujete z toho, že je to vaše rozhodnutie. Prosím pri hlasovaní k odpovediam na interpelácie, aby rovnako aj pri odpovedi na interpeláciu, ktorú som predniesla pani ministerke Tomanovej, Národná rada zobrala na vedomie, že nie som spokojná s odpoveďou na interpeláciu. Ďakujem vám za pozornosť, skončila som, pán predsedajúci.